Pitkäaikaistyöttömille kehitellään osallistumistulon kaltaista tukea, jossa sosiaaliturvan saaminen edellyttää aktiivisuutta.

Juhana Vartiainen ja Arto Satonen esittelivät kokoomuksen sosiaaliturvamallia perjantaina. Kokoomuksen lähtökohtina ovat kannustinloukkujen purkaminen, eriarvoisuuden vähentäminen, työllisyysasteen nostaminen sekä kohtuulliset kustannukset. OLLI WARIS

Sote-uudistus ei ole vielä mennyt läpi eduskunnassa, mutta puolueissa valmistaudutaan jo toiseen jättihankkeeseen eli sotu-uudistukseen.

Demarit julkistavat yleisturvamallinsa lähiaikoina, ja myös kokoomuksen valmistelu on käynnissä. Sinisten sosiaaliturvamalli on jo julkaistu.

Sosiaaliturvauudistuksen voimaanastumisen aikatauluista ei uskalleta esittää arvioita, puhutaan jopa useamman vaalikauden mittaisesta projektista.

Perjantaina sosiaaliturvamalliaan esitellyt kokoomus on hakenut vaikutteita Ison-Britannian Universal credit -järjestelmästä, Tanskan työvoimapolitiikasta ja Hollannin osallistumistulosta.

Kokoomuksen lähtökohtana on, että työttömyysturva on vastikkeellista - työttömän on osallistuttava aktiivisuustoimiin sosiaaliturvansa säilyttääkseen.

Tarkoituksena on kannustaa kansalaisia työntekoon ja purkaa kannustin- ja byrokratialoukkuja.

- Jos haluamme, että julkinen talous ei mene konkurssiin, niin silloin näitä velvoitteita, patistusta, aktiivisuusvelvollisuuksia tulee olemaan. Ilman sanktioita ei hyvää sosiaaliturvaa voida ylläpitää, kokoomuksen mallia esitellyt Juhana Vartiainen kommentoi Iltalehdelle.

Tuki- ja vapaaehtoistöitä pitkäaikaistyöttömille

Vartiaisen mukaan kokoomuksen mallissa on myös porkkanoita. Työn tekeminen olisi työkykyiselle työttömälle " jonkin verran taloudellisesti houkuttelevampaa kuin mitä se tällä hetkellä on " ja työnteosta työttömälle jäävä tulo olisi paremmin ennustettavissa kuin nykyisin.

- Tällä hetkellä on epäselvää, mikä on taloudellinen hyöty, jos ottaa lyhytaikaisen työn vastaan. Ison-Britannian mallissa on päästy siihen, että jokainen työ, on se tunnin, kymmenen tai sadan tunnin työ, niin siitä vähintään joka kolmas punta jää itselle, kokoomuksen sosiaaliturvatyöryhmää vetävä Arto Satonen (kok) sanoi.

Kokoomuksen mallissa aktiivisuutta edellytetään myös syrjäytymisvaarassa olevilta pitkäaikaistyöttömiltä, joiden olisi tehtävä esimerkiksi tuki- tai vapaaehtoistöitä säilyttääkseen sosiaaliturvansa entisellään.

Kokoomus viittaa professori Heikki Hiilamon työryhmän raporttiin, jossa hahmoteltiin, että pitkäaikaistyöttömän tulisi osallistua osallistumistuloa saadakseen esimerkiksi kansalaisjärjestöjen toimintaan, naapurustoprojekteihin, ruokapiireihin, vertaistukiryhmiin tai maahanmuuttajien kielikursseille.

- Kyse on siitä, että löydetään yksilöllisesti malleja, joissa pääsee antamaan panoksensa järkevällä tavalla. Sellainen järjestelmä, jossa maksetaan vaan passiivinen tuki, on enemmän syrjäyttävä kuin osallistava, Satonen totesi.

- Jos sosiaaliturva halutaan säilyttää hyvällä tasolla, niin silloin ei ole varaa sosiaaliturvaan, jossa rahat saisi itselleen ilman velvoitetta hakea työtä, osallistua koulutukseen tai tehdä työkeikkoja, Vartiainen säesti.

Juhana Vartiainen vieraili Sensuroimaton Päivärinta -ohjelmassa aktiivimallin vastaisen mielenosoituksen nostattaman kohun jälkeen: katso koko haastattelu tästä